ראיין קוקריין

ראיין אנדרו קוקריין (באנגלית: Ryan Andrew Cochrane, נולד ב-29 באוקטובר 1988) הוא שחיין קנדי המתמחה בסגנון חופשי למרחקים ארוכים. בעל שתי מדליות אולימפיות (כסף וארד), ו-7 מדליות מאליפות העולם בשחייה. קוקריין נולד בוויקטוריה, קנדה. בייג'ינג הייתה המקום שבו קוקריין ערך את הופעתו הראשונה במשחקים האולימפיים, כאשר היה חלק מנבחרת השחייה הקנדית לאולימפיאדת בייג'ינג (2008), ושם התרחשה הפריצה הגדולה בקריירה שלו. קוקריין, שעוד לא זכה באף מדליה בתחרות עולמית חשובה כלשהי לפני המשחקים (מלבד מדליית ארד במשחה ל-800 מטר חופשי באליפות הפאן פסיפיק בשחייה בוויקטוריה 2006), הפתיע במוקדמות ל-1500 מטר חופשי, כאשר זינק למקצה השלישי מתוך חמישה, וקבע שיא אולימפי חדש בזמן של 14:40:84 דקות. תוצאה זו היוותה שיפור של כמעט עשר שניות לשיאו הקנדי הקודם (14:50:65 דקות) שקבע בחודש יוני 2008 בתחרות מקומית בקליפורניה, בסך הכל כחודשיים לפני תחילת המשחקים האולימפיים בבייג'ינג. זמן קצר לאחר מכן, נשבר שיאו האולימפי של קוקריין, כשבמקצה החמישי במוקדמות, מחזיק השיא הקודם גרנט האקט מאוסטרליה קבע תוצאה של 14:38:92 דקות. קוקריין עלה מהמקום השני לגמר, שבו זכה במדליית הארד בזמן של 14:42:69 דקות, אחרי אוסאמה מלולי מתוניסיה בשיא אפריקאי חדש (14:40:84 דקות) וגרנט האקט מאוסטרליה (14:41:53 דקות). הייתה זו מדליה אולימפית ראשונה לקנדה בבריכת השחייה מאז אולימפיאדת סידני (2000), ומדליה אולימפית ראשונה לקנדה במשחה ל-1500 מטר חופשי מזה 88 שנים, כאשר האחרון שעשה זאת היה ג'ורג' ורנוט הקנדי שזכה במדליית כסף במשחה זה בזמן של 22:36:4 דקות באולימפיאדת אנטוורפן (1920). בנוסף, קוקריין התחרה במוקדמות ל-400 מטר חופשי, וקבע שיא קנדי חדש של 3:44:85 דקות, אך סיים רק במקום התשיעי ולא הצליח להעפיל לגמר. באליפות העולם בשחייה שנערכה ברומא בשנת 2009 זכה קוקריין בשתי מדליות. מדליית כסף במשחה ל-1500 מטר חופשי בזמן של 14:41:38 דקות, אחרי אוסאמה מלולי מתוניסיה בשיא אפריקאי חדש (14:37:28 דקות), ולפני סון יאנג מסין (14:46:84 דקות), ומדליית ארד במשחה ל-800 מטר חופשי בשיא אמריקאי חדש של 7:41:92 דקות, אחרי ז'אנג לין מסין שקבע שיא עולם חדש (7:32:12 דקות), ואחרי אוסאמה מלולי מתוניסיה בשיא אפריקאי חדש (7:35:27 דקות). במשחה ל-400 מטר חופשי סיים שביעי בזמן של 3:46:60 דקות. באליפות העולם בשחייה שנערכה בשאנגחאי, סין בשנת 2011 זכה קוקריין בשתי מדליות. מדליית כסף במשחה ל-800 מטר חופשי בשיא אמריקאי חדש של 7:41:86 דקות, אחרי סון יאנג מסין (7:38:57 דקות), ולפני גרגה קיש ממהונגריה שקבע שיא הונגרי חדש (7:44:94 דקות), ומדליית כסף במשחה ל-1500 מטר חופשי, אחרי סון יאנג מסין שקבע שיא עולם חדש (14:34:14 דקות), ולפני גרגה קיש מהונגריה שקבע שיא הונגרי חדש (14:45:66 דקות). במשחה ל-400 מטר חופשי סיים חמישי בזמן של 3:45:17 דקות. באולימפיאדת לונדון (2012) זכה קוקריין במדליית כסף במשחה ל-1500 מטר חופשי בשיא אמריקאי של 14:39:63 דקות, אחרי סון יאנג מסין שקבע שיא עולם חדש (14:31:02 דקות), ולפני אוסאמה מלולי מתוניסיה (14:40:31 דקות). קוקריין השתתף גם במוקדמות ל-400 מטר חופשי וקבע זמן של 3:47:26 דקות, שמיקם אותו במקום השמיני והאחרון לעלייה לגמר. אך, מאוחר יותר ערעורו של השחיין פארק טאי-הוואן מקוריאה הדרומית בנוגע לפסילתו במוקדמות התקבל, וקוקריין נדחק למקום התשיעי שלא מקנה עלייה לגמר, כאשר הוא מפספס את הכניסה לגמר במאית (השחיין שמוקם כעת במקום השמיני והאחרון שהקנה כניסה לגמר היה דייוויד קארי מבריטניה שקבע במוקדמות זמן של 3:47:25 דקות). באליפות העולם שנערכה בברצלונה, ספרד בשנת 2013 זכה קוקריין בשתי מדליות, כסף וארד. מדליית כסף, במשחה ל-1500 מטר חופשי בתוצאה של 14:42.48 דקות, אחרי סון יאנג (14:41.15 דקות) ולפני גרגוריו פלטריניירי מאיטליה (14:45.37 דקות). מדליית ארד, במשחה ל-800 מטר חופשי בתוצאה של 7:43.70 דקות, אחרי סון יאנג (7:41.36 דקות) ומייקל מקברום מארצות הברית (7:43.60 דקות). נוסף לכך, הוא סיים במקום רביעי במשחה ל-400 מטר חופשי בתוצאה של 3:45.02 דקות. 200 מטר חופשי: 1:48.55 דקות (2009) 400 מטר חופשי: 3:44.85 דקות (2008) שיא קנדה 800 מטר חופשי: 7:41:86 דקות (2011) שיא קנדה 1500 מטר חופשי: 14:39.63 דקות (2012) שיא קנדה 200 מטר חופשי: 1:47.60 דקות (2009) 400 מטר חופשי: 3:39.10 דקות (2009) שיא קנדה 800 מטר חופשי: 7:39.57 דקות (2009) 1500 מטר חופשי: 14:28.63 דקות (2009) שיא קנדה מדיה וקבצים בנושא ראיין קוקריין בוויקישיתוף ראיין קוקריין, באתר olympedia.org ראיין קוקריין, באתר Swimrankings ראיין קוקריין, באתר SwimSwam